PREHRAMBENO-TEHNOLOŠKA ŠKOLA

ZAGREB, GJURE PREJCA 2

KLASA: 602-03/20-01/556

URBROJ: 251-295-01/1-20-01

Zagreb, 4. rujna 2020.

Na temelju Uputa za sprječavanje i suzbijanje epidemije covid-19 vezano za rad predškolskih ustanova, osnovnih i srednjih škola u školskoj godini 2020./2021., HZJZ-a, od 24. 8. 2020., (dalje: Upute HZJZ-a za šk. g. 2020./2021.) i čl.6. Statuta, ravnatelj Prehrambeno-tehnološke škole, Josip Šestak, dipl. teolog, donosi sljedeći

**PROTOKOL**

**ZA PROVEDBU UPUTA HZJZ-a ZA ŠK. G. 2020./2021.**

**U PREHRAMBENO-TEHNOLOŠKOJ ŠKOLI**

**Prehrambeno-tehnološka škola** (dalje: Škola) provodi sve važeće preporuke i upute Hrvatskog zavoda za javno zdravstvo (dalje: HZJZ).

O svim preporukama i uputama HZJZ-a te o provedbenim aktima Škole, svi zaposlenici, učenici i roditelji te vanjski suradnici, bit će obaviješteni putem mrežne stranice škole, oglasne ploče (ulazna vrata), te putem dostupnih adresa elektroničke pošte.

**ZABRANA DOLASKA.** Zabranjen je dolazak učenika, te roditelja u pratnji, ukoliko ima **simptome zarazne bolesti** (npr. povišena temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ima izrečenu **mjeru samoizolacije**, imaju saznanja da je **zaraženo s COVID-19**.

**ZABRANA DOLASKA NEOVLAŠTENIH OSOBA.** Zabranjen je ulazak neovlaštenim osobama u školu (roditelji/skrbnici, drugi članovi obitelji učenika, neupisani učenici, drugi posjetitelji). Za sve potvrde i druge informacije obratite se na: telefon 01/2992-357 ili na e-mail ured@ss-prehrambenotehnoloska-zg.skole.hr

Iznimno, moguće je dopustiti neovlaštenim osobama ulazak temeljem prethodnog dogovora, uz obvezu pridržavanja ostalih mjera.

**ZAKLJUČAVANJE GLAVNIH ULAZNIH VRATA ŠKOLE.** Glavna ulazna vrata škole bit će zatvorena i zaključana, osim u vrijeme dolaska učenika i nastavnika na nastavu kad će na ulazu biti spremačica, domar ili dežurni nastavnik. Ukoliko nije nitko od zaposlenika škole prisutan, ulazna vrata otvaraju se na poziv telefonom.

**OBVEZA MJERENJA TJELESNE TEMPERATURE. Učenici** su dužni svakodnevno mjeriti temperaturu prije dolaska u školu i izmjerene vrijednost **bilježiti u posebnu bilježnicu** koju su dužni pokazati nastavniku na upit. Svi **zaposlenici** dužni su svakodnevno mjeriti temperaturu prije dolaska na radno mjesto i izmjerenu vrijednost **upisati u evidenciju na ulazu u školu**. Temperatura će se zaposlenicima mjeriti i na ulazu u školu.

**NOŠENJE MASKI.** Za sve zaposlenike, učenike i ostale posjetitelje škole obvezno je nošenje maske **u školskim hodnicima.** U kabinetima i uredima maske su obvezne samo ukoliko nije moguće postići fizički razmak od 2 metra. U učionicama maska nije obvezna jer je osiguran fizički razmak IZMEĐU OSOBA od 2 metra prema preporuci HZJZ.

**FIZIČKI RAZMAK.** U svakodnevnom radu, potrebno je da se svi zaposlenici drže i potiču jedni druge na fizički razmak od 2 m.

**HIGIJENA I DEZINFEKCIJA RUKU. Učenici** peru ruke toplom vodom i sapunom svaki dan prije ulaska u učionicu prema naputcima za pravilno pranje ruku koji se nalaze na vratima toaleta. U toaletu ne smije biti više od 2 učenika istodobno što je naznačeno na vratima toaleta. Nakon pranja ruku, u učionici se dezinficiraju ruke. **Zaposlenici** obveznokoriste dezinfekcijsko sredstvo na ulazu. **Ostali posjetitelji**, ukoliko imaju dogovoren sastanak s ravnateljem, tajništvom ili stručnom službom, dezinficiraju ruke te ostavljaju kontakt podatke.

**KLIMATIZACIJA.** Zabranjuje se uključivanje klima uređaja u uredima, učionicama i kabinetima.

**ORGANIZACIJA NASTAVE.** Sukladno dokumentu „Model i preporuke za rad u uvjetima povezanim s COVID-19“ Škola radi po modelu A i B.

**RASPORED POČETKA I KRAJA SATA TE ODMORA.** Školski sat traje 40 minuta, s malim odmorima od 5 minuta i velikim odmorom između 3. i 4. sata u svakoj smjeni u trajanju od 20 minuta.

**ZABRANA MIJEŠANJA UČENIKA.** Učenici se ne miješaju, te se nastava iz predmeta koja se izvodila u miješanim skupinama (njemački, vjeronauk, etika) izvodi na način da jedan razredni odjel održava nastavu u učionici, a drugi/ostali na daljinu uz rotaciju sljedećeg odnosno sljedećih tjedana, dok se dodatna, dopunska i fakultativna nastava u potpunosti izvodi na daljinu.

**PRAKTIČNA NASTAVA I VJEŽBE.** Praktična nastava i vježbe iz strukovnih predmeta odvijat će se u podijeljenim skupinama, prema rasporedu s kojim će učenici biti upoznati prije početka nastave.

**IZVANUČIONIČKA NASTAVA.** Sukladno preporukama HZJZ-a od 21. 8. 2020. godine, škola neće organizirati izvanučioničku nastavu tijekom školske godine 2020./2021., dok HZJZ ili MZO ne donesu drukčije upute ili preporuke.

**PREHRANA UČENIKA.** U školi nije moguće kupovati hranu. S vremenom će se u prizemlju škole otvoriti školska kantina. Posluživanje jela i pića vršit će se uz poštivanja mjera fizičkog razmaka i uz nošenje maske, a hrana i piće moći će se konzumirati izvan prostora škole za vrijeme velikih odmora uz poštivanje fizičkog razmaka.

**ČIŠĆENJE I DEZINFEKCIJA.** Ujutro, prije početka prve smjene, obavlja se provjetravanje svih prostorija, a nakon prve i druge smjene uz provjetravanje, obavlja se temeljito čišćenje i dezinfekcija svih površina u školi.

**SUMNJA NA COVID-19.** Ukoliko se tijekom boravka u Školi pojave znakovi bolesti kod učenika, odmah se poziva roditelj, učenik se izolira u prikladnoj prostoriji do dolaska roditelja. Ukoliko se znakovi pojave kod zaposlenika, on odmah napušta školu. Ravnatelj (u njegovom odsustvu stručni suradnik pedagog ili socijalni pedagog ili voditeljica smjene) obavještava nadležnog epidemiologa u slučaju sumnje na višestruku zarazu, te u slučaju pojedinačne potvrđene infekcije COVID-19 koju zaposlenik, odnosno roditelj imaju obvezu žurno javiti ravnatelju. Ravnatelj obavještava navedene povratno o mjerama koje izriče odnosno preporuča nadležni epidemiolog.

**IZRAZITO VULNERABILNE OSOBE.** Zaposlenici i učenici koji su izrazito osjetljivi s obzirom na aktualnu epidemiološku situaciju, dužni su pribaviti odluke liječnika primarne zdravstvene zaštite radi pravdanja izostanaka učenika, odnosno radi organiziranja nastave na daljinu ako je riječ o nastavniku.

**STUPANJE NA SNAGU PROTOKOLA.** Protokol stupa na snagu danom donošenja i obvezuje sve zaposlenike, učenike i roditelje.

|  |
| --- |
| Ravnatelj |
| Jospi Šestak, dipl. teolog |